Geen keer aan Coco Gauff se opgang | Netwerk24
Coco Gauff / Foto: Getty Images
Die Amerikaanse tiener Coco Gauff het Woensdag in Linz deurgedring na haar eerste WTA-kwarteindstryd en in die proses vir die eerste keer haar plek onder die wêreld se top-100-spelers verseker.
BBCSport berig Gauff, tans nr. 110 op die ranglys, word in die ouderdom van 15 jaar en 214 dae die jongste speler sedert Januarie 2015 om die laaste agt van 'n WTA-toernooi te haal.
Sy het met haar sege boonop voorwaardelik na 94ste op die ranglys opgeskuif, 'n treetjie nader aan outomatiese kwalifikasie vir die Australiese Ope.
"Dit is 'n goeie prestasie en hopelik kan ek aanhou goeie vertonings lewer," sê sy.
"Ek dink ek is maar gewoond daaraan om die jongste te wees om baie dinge te doen, hopelik kan ek so voortgaan en my jongjare geniet want, soos almal my vertel, dit hou nie baie lank nie."
Gauff het die verbeelding aangegryp deur die laaste 16 by Wimbledon te haal voordat sy tot die derde ronde in die Amerikaanse Ope deurgedring het.